52.

Įtraukiamas 77a punktas: „77a. Nukrypstant nuo pirmiau išdėstytų nuostatų, draudimas atlikti neprivalomus atkarpų mokėjimus netaikomas: a. mišraus kapitalo priemonėms, išleistoms tuo pačiu metu (*7) ir tokio pat subordinavimo lygio kaip su COVID-19 susijusių mišraus kapitalo priemonių, ir kurių atkarpa viršija pastarųjų atkarpą ne daugiau kaip 150 bazinių punktų. Be to, su COVID-19 susijusios mišraus kapitalo priemonės turėtų sudaryti daugiau kaip 20 % visų išleistų mišraus kapitalo priemonių (*8); b. mišraus kapitalo priemonėms, išleistoms po rekapitalizavimo dėl COVID-19, su sąlyga, kad pajamos iš tų priemonių naudojamos tik rekapitalizavimo dėl COVID-19 priemonėms ir (arba) mišraus kapitalo priemonėms, išleistoms pagal šį 77a punktą, išpirkti; ir c. su COVID-19 susijusioms mišraus kapitalo priemonėms, kai valstybė jas parduoda privatiems investuotojams (t. y. ne viešojo sektoriaus institucijoms) už kainą, kuri prilygsta mišrios priemonės nominaliajai vertei pridėjus bet kokias sukauptas nesumokėtas atkarpas, įskaitant sudėtines palūkanas, arba yra didesnė. Bet kuriuo atveju, neprivalomi atkarpų mokėjimai už su COVID-19 susijusias mišraus kapitalo priemones atliekami prieš atitinkamus atkarpos mokėjimus už mišraus kapitalo priemones, kurioms taikomas draudimo atlikti neprivalomus atkarpų mokėjimus panaikinimas pagal šį punktą, arba tuo pačiu metu. Nedarant poveikio b punkte nurodytoms išpirkimo galimybėms, dalinio arba visiško mišraus kapitalo priemonių, kurioms taikomas draudimo atlikti neprivalomus atkarpų mokėjimus panaikinimas pagal šį punktą, išpirkimo atveju pagalbos gavėjas: i) išperka bent tokį pat su COVID-19 susijusių mišraus kapitalo priemonių kiekį (*9); ii) išleidžia bent tokį pat naujų mišraus kapitalo priemonių kiekį; arba iii) jei nei i, nei ii papunktyje nustatytos sąlygos neįvykdomos per šešis mėnesius nuo mišraus kapitalo priemonių visiško arba dalinio išpirkimo dienos, atgaline data nuo mišraus kapitalo priemonės išpirkimo padidina atlygį už likusias su COVID-19 susijusias mišraus kapitalo priemones. Pastaruoju atveju atlygio padidinimas apskaičiuojamas kaip maksimalus padidinimas (*10), kuris gali būti taikomas per visą išpirktų mišraus kapitalo priemonių galiojimo laikotarpį tokios priemonės nominaliajai vertei (*11), mažiausiai 100 bazinių punktų. Be to, dalinio su COVID-19 susijusių mišraus kapitalo priemonių išpirkimo atveju arba naujų mišraus kapitalo priemonių išleidimo atveju nominalioji vertė, kuriai taikomas šis atlygio padidinimas, atitinkamai sumažinama. Ši nukrypti leidžianti nuostata bus taikoma visoms pirmiau minėtoms mišraus kapitalo priemonėms, išleistoms iki 2021 m. lapkričio 18 d., be kita ko, kartu su rekapitalizavimo dėl COVID-19 priemonėmis, kurios jau buvo suteiktos, Komisijai leidus, iki šios datos. (*7) Taikant šį punktą, mišraus kapitalo priemonės, išleistos ne vėliau kaip per šešis mėnesius nuo su COVID-19 susijusių mišraus kapitalo priemonių išleidimo, laikomos išleistomis tuo pačiu metu kaip pastarosios." (*8) Į tokias mišraus kapitalo priemones atsižvelgiama atliekant vertinimą pagal 54 punktą." (*9) Iki bendros esamų su COVID-19 susijusių mišraus kapitalo priemonių sumos." (*10) Sutartyje numatytų maksimalių ir minimalių atkarpos dydžių skirtumas per visą mišraus priemonių galiojimo laikotarpį." (*11) Jeigu pagalbos gavėjas išperka kelias mišraus kapitalo priemonių dalis su skirtingomis palūkanų normomis, ši sąlyga turi būti taikoma kiekvienam daliai atskirai.“"